सोशल मीडिया पर किए जा रहे दावों को RBI से फर्जी बताया, दोबारा प्रिंट किए हुए नोटों पर होते हैं ये चिन्ह
Reserve Bank Of India (RBI) Currency Note With Star (*) Symbol भारतीय रिजर्व बैंक ने गुरूवार (27 जुलाई) को बयान जारी कर कहा कि स्टार चिन्ह वाले नोट किसी भी अन्य कानूनी नोट की तरह ही वैध हैं।
स्टार (*) चिन्ह वाले सभी करेंसी नोट पूरी तरह से असली हैं। भारतीय रिजर्व बैंक ने गुरुवार को बयान जारी कर कहा कि ये नोट किसी भी अन्य कानूनी नोट की तरह ही वैध हैं। सोशल मीडिया पर वायरल पोस्‍ट में जो दावे किए जा रहे हैं वह पूरी तरह से गलत हैं।
दरअसल, पिछले कुछ दिनों से अलग-अलग सोशल मीडिया प्लेटफार्म पर एक पोस्ट वायरल हो रही है, जिसमें दावा किया जा रहा है कि स्टॉर चिन्ह वाले 500 रुपए के नोट वैध नहीं हैं। RBI ने बताया कि उन नोटों पर स्टार चिन्ह होता है, जिन्हें रीप्रिंट यानी दोबारा प्रिंट किया गया हो।
किन नोटों को RBI स्टार चिन्ह के साथ दोबारा प्रिंट करती है?
RBI 100 नोटों की एक गड्डी को प्रिंट करता है। जब भी किसी गड्डी में से कुछ नोट सही से प्रिंट नहीं होते हैं तो उन नोटों को बदलते हुए स्टार चिन्ह वाले नोट जारी करता है। इन नोटों की भी उतनी ही वैल्यू होती है, जितनी दूसरी नोटों की होती है।
साल 2006 से स्टार चिन्ह वाले नोट जारी कर रहा RBI
RBI ने साल 2006 से स्टार चिन्ह वाले करेंसी नोट जारी करना शुरू किया है। शुरू में केवल 10, 20 और 50 रुपए के नोट स्‍टार चिन्ह के साथ प्रिंट होते थे। अब बड़े नोट भी स्टार चिन्ह के साथ छापे जाते हैं।